
	BELGIJOS KARALYSTĖ

	
	

	
	FEDERALINĖ VISUOMENĖS SVEIKATOS, MAISTO GRANDINĖS SAUGOS IR APLINKOS VIEŠOJI TARNYBA IR FEDERALINĖ VAISTŲ IR SVEIKATOS PRODUKTŲ AGENTŪRA

	
	

	
	Karališkasis dekretas, kuriuo iš dalies keičiamas 2016 m. liepos 21 d. Karališkasis dekretas dėl veterinarijos gydytojų ir už gyvūnus atsakingų asmenų vaistų naudojimo sąlygų

	
	

	
	FILIPAS, belgų karalius,

	
	

	
	sveikina visus, esančius ir ateisiančius.

	
	

	
	

	
	Atsižvelgdami į 1964 m. kovo 25 d. vaistų įstatymo 12septies straipsnį, įterptą remiantis 2006 m. gegužės 1 d. įstatymu,

	
	

	
	atsižvelgdami į 1991 m. rugpjūčio 28 d. įstatymo dėl veterinarijos praktikos 9 straipsnio 2 dalį, pakeistą 2016 m. birželio 22 d. ir 2018 m. spalio 30 d. įstatymais,

	
	

	
	atsižvelgdami į 2016 m. liepos 21 d. Karališkąjį dekretą dėl veterinarijos gydytojų ir už gyvūnus atsakingų asmenų vaistų naudojimo sąlygų, iš dalies panaikintą Valstybės tarybos 2019 m. gegužės 28 d. Nutarimu Nr. 244.629,

	
	

	
	atsižvelgdami į Europos Komisijai ... d. išsiųstą pranešimą pagal 2015 m. rugsėjo 9 d. Europos Parlamento ir Tarybos direktyvos (ES) 2015/1535, kuria nustatoma informacijos apie techninius reglamentus ir informacinės visuomenės paslaugų taisykles teikimo tvarka, 5 straipsnio 1 dalį,

	
	

	
	atsižvelgdami į finansų inspektoriaus nuomonę, paskelbtą XXXX XX XX,

	
	

	
	atsižvelgdami į XXXX XX XX pateiktą Valstybės tarybos nuomonę Nr. XX.XXX/XX, taikant 1973 m. sausio 12 d. Valstybės tarybos suderintų įstatymų 84 straipsnio 1 dalies 2 punktą,

	
	

	
	atsižvelgdami į visuomenės sveikatos ministro ir žemės ūkio ministro rekomendaciją,

	
	

	
	NUSPRENDĖME IR SKELBIAME:

	
	

	
	

	
	1 straipsnis 2016 m. liepos 21 d. Karališkojo dekreto dėl veterinarijos gydytojų ir už gyvūnus atsakingų asmenų vaistų naudojimo sąlygų 65 straipsnis, panaikintas Valstybės tarybos 2019 m. gegužės 28 d. Nutarimu Nr. 244.629, ištaisomas taip:

	
	

	
	„65 straipsnis Ši dalis netaikoma: 

	
	1) arkliams;
2) vaistams, kurių sudėtyje yra gyvybiškai svarbių antibiotikų, kurie buvo įregistruoti išskirtinai kaip švirkščiami į tešmenį.“

	
	

	
	

	
	2 straipsnis To paties karališkojo dekreto 66 straipsnis, panaikintas Valstybės tarybos 2019 m. gegužės 28 d. Nutarimu Nr. 244.629, ištaisomas taip:

	
	

	
	„66 straipsnis Veterinarijos gydytojams draudžiama skirti, tiekti ar duoti gyvybiškai svarbių antibiotikų, skirtų maistiniams gyvūnams gydyti, nebent būtų įvykdyti 67 ar 69 straipsnių reikalavimai.“

	
	

	
	

	
	3 straipsnis To paties karališkojo dekreto 67 straipsnis, panaikintas Valstybės tarybos 2019 m. gegužės 28 d. Nutarimu Nr. 244.629, ištaisomas taip:

	
	

	
	„67 straipsnis 1. Tačiau leidžiama skirti, tiekti ir duoti gyvybiškai svarbių antibiotikų, skirtų maistiniams gyvūnams gydyti ir jų metafilaktikai vykdyti, jei laikomasi 2 dalies sąlygų ir jei galima daryti išvadą, kad nustatyta bakterijų padermė nėra jautri išbandytiems ne gyvybiškai svarbiems antibiotikams arba kitoms išbandytoms antibakterinėms medžiagoms, tačiau yra jautri tik išbandytiems gyvybiškai svarbiems antibiotikams. Galima naudoti tik pastarąją padermę, kurios jautrumas buvo veiksmingai įrodytas atliekant bandymus.

	
	

	
	Taikant šį straipsnį, jautrumo antibiotikams bandymas atliekamas BELAC (Belgijos akreditacijos įstaigos) arba lygiavertės akreditacijos įstaigos akredituotoje laboratorijoje.

	
	

	
	2. Norint skirti 1 dalyje nurodytą gydymą, turi būti laikomasi visų šių sąlygų:

	
	

	
	1) liga yra bakterinio pobūdžio;

	
	

	
	2) veterinarijos gydytojas prieš gydymą ūkyje kliniškai ištyrė gyvūną (-us), kurį (-iuos) ketinama gydyti;

	
	

	
	3) lankydamasis ūkyje, kaip nurodyta 2 punkte, veterinarijos gydytojas pats paėmė tinkamus gyvūno mėginius arba užsakė skrodimą;

	
	

	
	4) siekiant nustatyti bakterijų, kurios tikėtinai sukėlė infekciją, padermę, ištirti mėginiai arba atliktas skrodimas;

	
	

	
	5) atliktas nustatytos bakterijų, kurios tikėtinai sukėlė infekciją, padermės laboratorinis jautrumo antibiotikams tyrimas. Atliekant tokį jautrumo antibiotikams tyrimą įvertinamas nustatytos bakterijų padermės jautrumas gyvybiškai svarbiems antibiotikams, palyginti su bent septyniais ne gyvybiškai svarbiais antibiotikais, priklausančiais bent penkioms skirtingoms antibiotikų klasėms.

	
	

	
	Jei atliekant 4 punkte nurodytą tyrimą negalima gauti grynosios kultūros iš bakterijų, kurios tikėtinai sukėlė infekciją, padermės arba jei neatliktas nustatytos bakterijų padermės jautrumo antibiotikams tyrimas, kaip nurodyta 5 punkte arba jei neįmanoma paimti nustatytos patologijos mėginių, veterinarijos gydytojas pagrindžia savo sprendimą naudoti gyvybiškai svarbius antibiotikus remdamasis palyginamąja naujausia moksline informacija apie bakterijų, kurios tikėtinai sukėlė infekciją, padermės atsparumą antibiotikams, kuria patvirtinama, kad veiksmingi yra tik gyvybiškai svarbūs antibiotikai. Toks pagrindimas rašytinės ataskaitos forma pridedamas prie neigiamų laboratorijos tyrimų rezultatų kiekvienu atskiru atveju.

	
	

	
	3. Jei veterinarijos gydytojas jau neturi to paties gyvūno arba tos pačios gyvūnų grupės ar gyvūnų bandos lygiaverčių ankstesnių tyrimų, atliktų dėl tos pačios patologijos, rezultatų, veterinarijos gydytojas turi atlikti 2 dalies 3 ir 4 punktuose nurodytus tyrimus, jei minėtieji tyrimai atlikti anksčiau nei prieš šešis mėnesius naminiams paukščiams, kiaulėms ir veršeliams, nurodytiems 15 straipsnio 1 dalies 2 punkto 6 papunktyje, arba anksčiau nei prieš dvylika mėnesių – kitiems galvijams ir naminiams paukščiams, smulkiems atrajotojams, triušiams ir vandens ūkio gyvūnams.

	
	

	
	4. Veterinarijos gydytojas, kuris paskiria, tiekia ir duoda gyvybiškai svarbius antibiotikus, saugo visus šiame straipsnyje nurodytų tyrimų rezultatus bent penkerius metus ir pateikia juos atliekant patikrinimą. Tą patį laikotarpį veterinarijos gydytojas saugo visus kitus tyrimų rezultatus ir savo gydymo sprendimų pagrindimus.“

	
	

	
	

	
	4 straipsnis To paties karališkojo dekreto 68 straipsnis, panaikintas Valstybės tarybos 2019 m. gegužės 28 d. Nutarimu Nr. 244.629, ištaisomas taip:

	
	

	
	„68 straipsnis Veterinarijos gydytojas, kuris pagal šį skyrių skiria ir tiekia gyvybiškai svarbius antibiotikus, pateikia atsakingajam asmeniui laboratorinio tyrimo rezultatų kopiją kartu su 67 straipsnio 2 dalies 2 punkte nurodytu pagrindimu, jei toks yra. Ataskaitos, kurioje pateikiami laboratorinių tyrimų rezultatai, unikali nuoroda užrašoma vaistų skyrimo ir tiekimo dokumente, kuris ženklinamas unikalia skaičių kombinacija pagal 32 straipsnio 2 dalies reikalavimus, arba recepte, kaip aprašyta 37 straipsnyje, kad būtų užtikrinta sąsaja tarp minėtųjų rezultatų ir gyvybiškai svarbių antibiotikų skyrimo ir tiekimo.“

	
	

	
	

	
	5 straipsnis To paties karališkojo dekreto 69 straipsnis, panaikintas Valstybės tarybos 2019 m. gegužės 28 d. Nutarimu Nr. 244.629, ištaisomas taip:

	
	

	
	„69 straipsnis Išimtiniais atvejais, kurie pateisinami dėl ypatingos skubos, veterinarijos gydytojas, atlikęs klinikinį patikrinimą, gali savo atsakomybe gyvūnui skirti gyvybiškai svarbių antibiotikų, jei jis turi pagrindo manyti, kad tokie gyvybiškai svarbūs antibiotikai yra vienintelis gydymo būdas, galintis išgelbėti tokio gyvūno gyvybę arba užkirsti kelią nepataisomai žalai. Tačiau 67 straipsnio 2 dalies 1 ir 3–5 punktų bei 67 straipsnio 2 dalies 2 punkto nuostatos ir toliau taikomos visa apimtimi. Kai žinomi laboratorinių tyrimų rezultatai ir jautrumas antibiotikams, veterinarijos gydytojas koreguoja savo gydymą pagal 67 straipsnio nuostatas. Kol laukiama minėtųjų tyrimų rezultatų, gydymą gali skirti tik veterinarijos gydytojas ir tik pirmiau minėtajam gyvūnui.“

	
	

	
	

	
	6 straipsnis To paties 2016 m. liepos 21 d. karališkojo dekreto 70 straipsnis, panaikintas Valstybės tarybos 2019 m. gegužės 28 d. Nutarimu Nr. 244.629, ištaisomas taip:

	
	

	
	„70 straipsnis Ministras gali pakeisti 4 priedo sąrašą.“

	
	

	
	

	
	7 straipsnis To paties dekreto 4 priedas, panaikintas Valstybės tarybos 2019 m. gegužės 28 d. Nutarimu Nr. 244.629, pakeičiamas priedu, pridedamu prie šio dekreto.

	
	

	
	

	
	8 straipsnis Šis dekretas įsigalioja paskelbimo Belgijos oficialiajame leidinyje „Belgisch Staatsblad“ dieną.

	
	

	
	

	
	9 straipsnis Visuomenės sveikatos ministras ir žemės ūkio ministras pagal savo kompetenciją atsako už šio dekreto įgyvendinimą.

	
	

	
	

	
	……………….., …………………

	
	

	
	Jo Didenybės vardu:

	
	

	
	Sveikatos ministrė

	
	










	Maggie DE BLOCK

	

	
	Žemės ūkio ministras

	
	










	Willy BORSUS

	
	







XXX karališkojo dekreto, kuriuo iš dalies keičiamas 2016 m. liepos 21 d. Karališkasis dekretas dėl veterinarijos gydytojų ir už gyvūnus atsakingų asmenų vaistų naudojimo sąlygų, priedas

„4 priedas.

Gyvybiškai svarbūs antibiotikai yra antibiotikai, kurie priklauso šioms antibiotikų klasėms:

	1) 
	trečiosios kartos cefalosporinai;


	2) 
	ketvirtosios kartos cefalosporinai;


	3) 
	pirmosios kartos fluorokvinolonai;


	4) 
	antrosios kartos fluorokvinolonai; 


	5) 
	trečiosios kartos fluorokvinolonai.“





Patvirtintas pridėti prie XXX mūsų karališkojo dekreto, kuriuo iš dalies keičiamas 2016 m. liepos 21 d. Karališkasis dekretas dėl veterinarijos gydytojų ir už gyvūnus atsakingų asmenų vaistų naudojimo sąlygų.

	Jo Didenybės vardu: 

	
	

	Sveikatos ministrė

	

	Maggie DE BLOCK

	
	

	Žemės ūkio ministras

	

	Denis DUCARME

